Day (1999) og Ward og Day (2001) kom med hypoteser om at den vestlige halvdelen av Cumbre Vieja, et område på 500 km³, kunne rase ut under et fremtidig utbrudd. Dette vil i så fall føre til et katastrofalt jordskred ut i Atlanterhavet som vil skape en såkalt megatsunami. Datamodeller har indikert at høyden på en bølge lokalt kan bli på 600 meter, med en avstand mellom bølgetoppene på 2 km og en fart på 1000 km/t. Den afrikanske kysten vil dermed bli rammet innen én time var forløpt, sørkysten av England etter 3,5 time og østkysten av Nord-Amerika etter om lag 6 timer. Bølgene vil da ha delt seg opp i mindre deler og blitt 30 til 60 meter høye. Modellene til Day og Ward og Day indikerer at bølgene kan trenge 25 km innover land og gjøre enorm skade.